CELEX: 52019PC0618
Language: hr
Date: 2019-11-28
Title: Prijedlog PROVEDBENE ODLUKE VIJEĆA o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 28.11.2019.
            COM(2019) 618 final
            2019/0271(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktive o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 2. svibnja 2019. Luksemburg je zatražio odobrenje za nastavak izuzimanja od plaćanja PDV-a za porezne obveznike koji ostvaruju promet manji od određenog praga, kako je predviđeno člankom 285. Direktive o PDV-u, te povećanje tog praga s 30 000 EUR na 35 000 EUR. 
            
            
               U skladu s člankom 395. stavkom 2. Direktive o PDV-u Komisija je dopisom od 21. lipnja 2019. obavijestila druge države članice o zahtjevu Luksemburga. Dopisom od 24. lipnja 2019. Komisija je obavijestila Luksemburg da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebne odredbe za mala poduzeća, koja uključuje mogućnosti izuzeća poreznih obveznika čiji je godišnji promet manji od određenog iznosa. Porezni obveznici obuhvaćeni tim izuzećem ne moraju obračunati PDV za svoje isporuke, ali zbog toga ne mogu ni odbiti PDV od svoje kupovine. 
            
            
               Mogućnost primjene posebnih pravila o PDV-u uključujući izuzeća ili progresivne porezne olakšice malim poduzetnicima prvi je put uvedena člankom 14. Direktive Vijeća 67/228/EEZ
                  2
               . Države članice koje nisu iskoristile mogućnost predviđenu tom odredbom mogle su, u skladu s člankom 24. stavkom 2. točkom (b) Direktive 77/388/EEZ
                  3
                koji je preinačen u članak 285. prvi stavak Direktive o PDV-u, naknadno izuzeti od plaćanja PDV-a samo porezne obveznike čiji godišnji promet nije veći od 5 000 EUR ili protuvrijednosti tog iznosa u nacionalnoj valuti. U skladu s člankom 285. drugim podstavkom Direktive o PDV-u, te države članice mogu odobriti i progresivne porezne olakšice poreznim obveznicima čiji godišnji promet premašuje prag koji one utvrde. 
            
            
               Do kraja 2012. Luksemburg je izuzimao od plaćanja PDV-a porezne obveznike čiji godišnji promet nije bio veći od 10 000 EUR. Luksemburg je istodobno iskoristio mogućnost u skladu s člankom 285. drugim stavkom Direktive o PDV-u te odobrio progresivne porezne olakšice poreznim obveznicima čiji godišnji promet iznosi od 10 000 EUR do 25 000 EUR. 
            
            
               
                  Luksemburg je zatim na temelju članka 285. prvog stavka dobio izuzeće za primjenu praga prometa u iznosu od 25 000 EUR kad je riječ o sustavu izuzeća za mala poduzeća te za istodobno ukidanje primjene progresivne porezne olakšice. Provedbenom odlukom Vijeća 2013/677/EU
                     4
                   Luksemburgu je odobrena primjena prethodno navedene mjere odstupanja do 31. prosinca 2016. 
               
               
                  Provedbenom odlukom Vijeća 2017/319/EU
                     5
                   Luksemburgu je produljen datum isteka mjere odstupanja do 31. prosinca 2019. i istodobno se prag povećao s 25 000 EUR na 30 000 EUR. 
               
               
                  Trenutačni zahtjev Luksemburga za produljenje odstupanja i povećanje praga s 30 000 EUR na 35 000 EUR temelji se na istom obrazloženju kao u prethodnim zahtjevima. Točnije, Luksemburg tvrdi da mjera odstupanja smanjuje administrativno opterećenje i za mala poduzeća i za poreznu upravu. U tom pogledu mjerom odstupanja pojednostavnjuje se postupak naplate poreza i stoga je obuhvaćena ciljevima iz članka 395. stavka 1. prvog podstavka Direktive o PDV-u.
               
            
            
               Luksemburg ističe da je zatraženo odstupanje u skladu s filozofijom prijedloga Komisije iz 2018. o novim pravilima pojednostavnjenja u pogledu PDV-a za mala poduzeća
                  6
               , s obzirom na to da se prijedlogom državama članicama omogućuje da godišnji iznos prometa propisan za izuzeće od PDV-a ograniče do iznosa od najviše 85 000 EUR (ili protuvrijednosti u nacionalnoj valuti).
            
            
               
                  Luksemburg tvrdi da bi posebna mjera imala zanemariv učinak na sveukupni prikupljeni prihod od PDV-a u fazi konačne potrošnje (ne više od 0,1 %), kako je propisano člankom 395. stavkom 1. drugim podstavkom Direktive o PDV-u. 
               
               
                  Točnije, navodi se da se u 2017. izuzećem koristilo 105 poreznih obveznika s prometom od 10 000 EUR do 30 000 EUR (u usporedbi sa 64 u 2015. i 73 u 2016.). Za tu godinu taj broj odgovara udjelu od 0,14 % poreznih obveznika registriranih za PDV. Luksemburg procjenjuje da je gubitak prihoda od PDV-a zbog izuzeća iznosio najviše 271 525,60 EUR. Taj iznos predstavljao je 0,01 % ukupnog iznosa prihoda od PDV-a za 2017. Luksemburg očekuje da bi povećanje praga za izuzeće na 35 000 EUR moglo utjecati na 1106 poreznih obveznika, što je udio od 1,5 % poreznih obveznika registriranih za PDV u 2017. Pod pretpostavkom da se nijedan od tih poreznih obveznika ne odluči za uobičajeni sustav PDV-a, gubitak prihoda zbog povećanja praga za izuzeće s 30 000 EUR na 35 000 EUR ne bi trebao premašiti 0,1 % ukupnih prihoda od PDV-a.
               
            
            
               Na temelju informacija koje je dostavio Luksemburg čini se da je cilj zahtjeva za produljenje mjere odstupanja osloboditi mala poduzeća od brojnih obveza u vezi s PDV-om u okviru uobičajenog sustava PDV-a i smanjiti opterećenje porezne uprave u pogledu naplate poreza i revizije malih poduzeća. Time bi se poreznoj upravi omogućilo da svoje aktivnosti nadzora usmjeri na veće porezne obveznike. Mjera odstupanja stoga je u skladu s člankom 395. stavkom 1. prvim podstavkom Direktive o PDV-u, kojim se državama članicama dopušta uvođenje posebnih mjera kojima se odstupa od njezinih odredaba kako bi se pojednostavnio postupak naplate PDV-a. U tom kontekstu napominje se da mjera nije obvezna za porezne obveznike i da će takva i ostati. 
            
            
            
               
                  Kako je obrazložio Luksemburg, ne očekuje se da će mjera odstupanja znatno utjecati na ukupni iznos poreznog prihoda koji ta država naplaćuje u fazi konačne potrošnje. Ujedno se ne očekuje da će negativno utjecati na vlastita sredstva Unije koja proizlaze iz PDV-a. Stoga je mjera odstupanja u skladu s člankom 395. stavkom 1. drugim podstavkom Direktive o PDV-u.
               
               
                  S obzirom na navedeno i na to da pravni okvir EU-a i činjenično stanje ostaju nepromijenjeni, zatraženo produljenje roka valjanosti mjere odstupanja čini se opravdanim. Stoga se predlaže odobravanje zahtjeva. 
               
            
         
         
            
               U zahtjevu Luksemburga nije naveden rok za zatraženo odstupanje. Međutim, odstupanja od Direktive o PDV-u obično bi trebala biti vremenski ograničena kako bi se omogućila procjena njihove djelotvornosti i primjerenosti. Nadalje, kako je prethodno navedeno, odredbe članaka od 281. do 294. Direktive o PDV-u o posebnoj odredbi za mala poduzeća trenutačno se preispituju. Prijedlogom iz 2018. o jednostavnijim pravilima o PDV-u za mala poduzeća zahtijeva se da države članice donose i objavljuju zakone i druge propise potrebne za usklađivanje s novim pravilima najkasnije do 30. lipnja 2022. 
            
            
            
               Stoga se predlaže produljenje trajanja odstupanja do 31. prosinca 2022. Ova se Odluka prestaje primjenjivati ako se donese direktiva o izmjeni članaka od 281. do 294. Direktive o PDV-u o posebnoj odredbi za mala poduzeća pa slijedom toga relevantne nacionalne odredbe stupe na snagu od 1. srpnja 2022., to jest prije isteka razdoblja valjanosti mjere odstupanja do 31. prosinca 2022. 
            
            
            
               •Dosljednost s postojećim odredbama politike u određenom području
            
            
               Slična odstupanja kojim se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člankom 285. Direktive o PDV-u, odobrena su drugim državama članicama. Malti
                  7
                je odobren prag od 20 000 EUR, Nizozemskoj
                  8
                prag od 25 000 EUR, Poljskoj
                  9
               , Estoniji
                  10
                i Latviji
                  11
                odobren je prag od 40 000 EUR, Hrvatskoj
                  12
                i Litvi
                  13
                prag od 45 000 EUR, Sloveniji
                  14
                prag od 50 000 EUR, Italiji
                  15
                prag od 65 000 EUR, te Rumunjskoj
                  16
                prag od 88 500 EUR.
            
            
            
               
                  Mjera je ujedno u skladu s prijedlogom iz 2018. o jednostavnijim pravilima o PDV-u za mala i srednja poduzeća, koji se temelji na akcijskom planu za PDV
                     17
                   i čiji je cilj stvaranje suvremenog i pojednostavnjenog sustava za ta poduzeća. Konkretno, njome se nastoje smanjiti troškovi usklađivanja u području PDV-a i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
               
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. S obzirom na zahtjeve iz prijedloga iz 2018. o jednostavnijim pravilima o PDV-u za mala poduzeća, predlaže se produljenje roka valjanosti odstupanja do 31. prosinca 2022. ili do datuma od kojeg države članice trebaju primjenjivati bilo koje nacionalne odredbe koje su dužne donijeti u slučaju donošenja direktive o izmjeni članaka od 281. do 294. Direktive o PDV-u o posebnoj odredbi za mala poduzeća.
            
            
            
               
                  Predložena mjera stoga je u skladu s odredbama Direktive o PDV-u.
               
            
            
               Dosljednost u odnosu na druge politike Unije 
            
            
               
                  Mjera je u skladu s programom rada Komisije za 2017.
                     18
                   u kojem je istaknuto da su mala poduzeća izložena velikom administrativnom opterećenju usklađivanja u području PDV-a i da tehničke inovacije predstavljaju nove izazove za djelotvornu naplatu poreza te je istaknuta potreba za pojednostavnjenjem PDV-a za manja poduzeća. 
               
               
                  Usto, mjera je u skladu sa strategijom jedinstvenog tržišta iz 2015.
                     19
                   kojom Komisija želi pomoći rast malih i srednjih poduzeća, među ostalim smanjenjem administrativnih opterećenja koja ih sprečavaju da u potpunosti iskoriste prednosti jedinstvenog tržišta. 
               
               
                  Konačno, mjera je u skladu s politikama EU-a za malo i srednje poduzetništvo, kako je utvrđeno u Komunikaciji o novoosnovanim poduzećima
                     20
                   iz 2016. i Komunikaciji iz 2008. „Počnimo od malih” – „Akt o malom poduzetništvu” za Europu
                     21
                   kojom se države članice poziva da uzmu u obzir posebna obilježja MSP-ova pri izradi zakonodavstva i pojednostavne postojeće regulatorno okruženje.
               
               
                  2.
                        PRAVNA OSNOVA, SUPSIDIJARNOST I PROPORCIONALNOST
               
            
            
               •Pravna osnova
            
            
               
                  Članak 395. Direktive o PDV-u jedina je moguća pravna osnova.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se ne primjenjuje načelo supsidijarnosti.
               
            
         
         
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja posebna je mjera proporcionalna cilju koji se želi postići, to jest pojednostavnjenju za veći broj malih poreznih obveznika i za poreznu upravu.
               
            
            
               •Odabir instrumenta
            
            
               
                  Predloženi je instrument provedbena odluka Vijeća.
               
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje odlučuje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnio Luksemburg i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima. 
               
            
            
               •Procjena učinka
            
            
               
                  Prijedlogom Provedbene odluke Vijeća namjerava se proširiti mjeru pojednostavnjenja kojom se za poslovne subjekte s godišnjim prometom koji nije veći od 35 000 EUR uklanjaju brojne obveze povezane s PDV-om. To bi moglo pozitivno utjecati na smanjenje administrativnog opterećenja za 1106 poreznih obveznika (što je udio od 1,5 % poreznih obveznika koji su registrirani u sustavu PDV-a u 2017.) i za poreznu upravu. Kad je riječ o prihodima od PDV-a, Luksemburg procjenjuje da mjera neće imati proračunski učinak veći od 0,1 %.
               
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
            
               Prijedlog neće negativno utjecati na proračun EU-a jer će Luksemburg izvršiti izračun naknade u skladu s člankom 6. Uredbe Vijeća (EEZ, EURATOM) 1553/89. 
            
            
               2019/0271 (NLE)
            
            
               Prijedlog
            
            
               PROVEDBENE ODLUKE VIJEĆA
            
         
         
            
               o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  22
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 285. Direktive 2006/112/EZ, države članice koje nisu iskoristile mogućnost u skladu s člankom 14. Druge direktive Vijeća 67/228/EEZ
                  23
                mogu izuzeti od poreza na dodanu vrijednost („PDV”) porezne obveznike čiji godišnji promet nije veći od 5 000 EUR ili od protuvrijednosti tog iznosa u nacionalnoj valuti.
            
            
               (2)Provedbenom Odlukom Vijeća 2013/677/EU
                  24
                Luksemburgu je odobrena primjena mjere odstupanja od članka 285. Direktive 2006/112/EZ („mjera odstupanja”) kojom se od PDV-a izuzimaju porezni obveznici čiji godišnji promet nije veći od 25 000 EUR. Mjera odstupanja odobrena je do 31. prosinca 2016.
            
            
               (3)Provedbena odluka 2013/677/EU izmijenjena je Provedbenom odlukom Vijeća (EU) 2017/319
                  25
                kako bi se Luksemburgu odobrilo uvođenje izuzeća od plaćanja PDV-a za porezne obveznike čiji godišnji promet nije veći od 30 000 EUR. To odobrenje primjenjuje se do 31. prosinca 2019. ili do dana stupanja na snagu direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća, ovisno o tome što nastupi prije. Prijedlog
                  26
                takve direktive predstavljen je 2018., ali još nije donesen.
            
            
               (4)Luksemburg je dopisom evidentiranim u Komisiji 2. svibnja 2019. zatražio odobrenje za nastavak primjene mjere odstupanja nakon 31. prosinca 2019. te istodobno za povećanje praga s 30 000 EUR na 35 000 EUR.
            
            
               (5)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 21. lipnja 2019. obavijestila ostale države članice o zahtjevu Luksemburga. Dopisom od 24. lipnja 2019. Komisija je obavijestila Luksemburg da ima sve informacije potrebne za procjenu zahtjeva. 
            
            
               (6)Prema informacijama koje je naveo Luksemburg razlozi za zahtjev za odstupanje ostali su uglavnom nepromijenjeni. Mjerom odstupanja smanjuju se administrativno opterećenje i troškovi usklađivanja i za mala poduzeća i za porezna tijela pa se stoga time pomaže pojednostavnjenje postupka naplate PDV-a. Luksemburg procjenjuje da bi povećanje praga za izuzeće na 35 000 EUR moglo utjecati na 1106 poreznih obveznika, što odgovara udjelu od 1,5 % poreznih obveznika registriranih za PDV u Luksemburgu u 2017. Takvim povećanjem praga dodatno bi se smanjilo administrativno opterećenje i troškovi usklađivanja te doprinijelo dodatnom pojednostavnjenju postupka naplate poreza.
            
            
               (7)Mjera odstupanja nije obvezna za porezne obveznike, a takva će i ostati. Porezni obveznici i dalje će moći odabrati primjenu uobičajenog sustava PDV-a u skladu s člankom 290. Direktive 2006/112/EZ. 
            
            
               (8)Prema informacijama koje je dostavio Luksemburg mjera odstupanja s povišenim pragom imat će zanemariv učinak na ukupni prihod Luksemburga od poreza prikupljenog u fazi konačne potrošnje.  
            
            
               (9)Mjera odstupanja s povišenim pragom neće nepovoljno utjecati na vlastita sredstva Unije koja proizlaze iz PDV-a jer će Luksemburg izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89
                  27
               ..
            
            
               (10)S obzirom na mogući pozitivan učinak mjere odstupanja na smanjenje administrativnog opterećenja i troškova usklađivanja za mala poduzeća i za porezna tijela i s obzirom na malu vjerojatnost znatnog utjecaja na ukupni ostvareni prihod od PDV-a, Luksemburgu bi trebalo dopustiti nastavak primjene mjere odstupanja tijekom dodatnog razdoblja i povećanje praga na 35 000 EUR za to razdoblje. 
            
            
               (11)Produljenje odobrenja za primjenu mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Stoga bi Luksemburgu trebalo odobriti nastavak primjene mjera odstupanja do 31. prosinca 2022. Međutim, ako se donese prijedlog direktive iz uvodne izjave (3) i ako datum od kojeg se primjenjuju nacionalne odredbe potrebne za usklađivanje s tom direktivom nastupi prije 31. prosinca 2022., odobrenje bi trebalo prestati primjenjivati u trenutku u kojem se počnu primjenjivati te nacionalne odredbe.  
            
            
               (12)Provedbenu odluku 2013/677/EU trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
         
         
            
               Članci 1. i 2. Provedbene odluke 2013/677/EU zamjenjuju se sljedećim:
            
            
               „Članak 1.
            
            
               Odstupajući od članka 285. Direktive 2006/112/EZ Luksemburgu se odobrava izuzeće od plaćanja PDV-a za porezne obveznike čiji godišnji promet nije veći od 35 000 EUR.
            
            
               Članak 2.
            
            
               Ova Odluka primjenjuje se do ranijeg od sljedeća dva datuma:
            
            
               (a)31. prosinca 2022.;
            
            
            
               (b)datuma od kojeg države članice moraju primjenjivati bilo koje nacionalne odredbe koje su dužne donijeti u slučaju donošenja direktive kojom se mijenjaju članci od 281. do 294. Direktive 2006/112/EZ o posebnoj odredbi za mala poduzeća.”.
            
            
               Članak 2.
            
            
               Ova Odluka primjenjuje se od 1. siječnja 2020.
            
            
               Članak 3.
            
            
               Ova je Odluka upućena Velikom Vojvodstvu Luksemburgu.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Druga direktiva Vijeća 67/228/EEZ od 11. travnja 1967. o usklađivanju zakonodavstava država članica u vezi s porezima na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303/67.).
               
               
                  
                     (3)
                  
                        Šesta direktiva Vijeća 77/388/EEZ od 17. svibnja 1977. o usklađivanju zakonodavstava država članica o porezu na promet – Zajednički sustav poreza na dodanu vrijednost: jedinstvena osnovica za određivanje poreza (SL L 145, 13.6.1977., str. 1.).
               
               
                  
                     (4)
                  
                        Provedbena odluka Vijeća 2013/677/EU od 15. studenoga 2013. kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 33.).
               
               
                  
                     (5)
                  
                        Provedbena odluka Vijeća (EU) 2017/319 od 21. veljače 2017. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 47, 24.2.2017., str. 7.).
               
               
                  
                     (6)
                  
                        Prijedlog direktive Vijeća o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća, COM(2018) 21 final.
               
               
                  
                     (7)
                  
                        Provedbena odluka Vijeća (EU) 2018/279 od 20. veljače 2018. kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 54, 24.2.2018., str. 14.).
               
               
                  
                     (8)
                  
                        Provedbena odluka Vijeća (EU) 2018/1904 od 4. prosinca 2018. kojom se Nizozemskoj odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (9)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (10)
                  
                        Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (11)
                  
                        Provedbena odluka Vijeća (EU) 2017/2408 od 18. prosinca 2017. kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 342, 21.12.2017., str. 8.).
               
               
                  
                     (12)
                  
                        Provedbena odluka Vijeća (EU) 2017/1768 od 25. rujna 2017. kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 250, 28.9.2017., str. 71.).
               
               
                  
                     (13)
                  
                        Provedbena odluka Vijeća (EU) 2017/1853 od 10. listopada 2017. o izmjeni Provedbene odluke 2011/335/EU kojom se Republici Litvi odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 15.).
               
               
                  
                     (14)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (15)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (16)
                  
                        Provedbena odluka Vijeća (EU) 2017/1855 od 10. listopada 2017. kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 19.).
               
               
                  
                     (17)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (18)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija, Program rada Komisije za 2017. COM(2016) 710 final. 
               
               
                  
                     (19)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija, Poboljšanje jedinstvenog tržišta: više prilika za ljude i poduzeća (COM(2015) 550 final).  
               
               
                  
                     (20)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija, Budući predvodnici u Europi: inicijativa za novoosnovana i rastuća poduzeća”, (COM(2016) 733 final).
               
               
                  
                     (21)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Europskom odboru regija, „Počnimo od malih” – „Akt o malom poduzetništvu” za Europu (COM(2008) 394 final). 
               
               
                  
                     (22)
                  
                        SL L 347, 11.12.2006., str. 1.
               
               
                  
                     (23)
                  
                        Druga direktiva Vijeća 67/228/EEZ od 11. travnja 1967. o usklađivanju zakonodavstava država članica u vezi s porezima na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303/67.).
               
               
                  
                     (24)
                  
                        Provedbena odluka Vijeća 2013/677/EU od 15. studenoga 2013. kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 33.).
               
               
                  
                     (25)
                  
                        Provedbena odluka Vijeća (EU) 2017/319 od 21. veljače 2017. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 47, 24.2.2017., str. 7.).
               
               
                  
                     (26)
                  
                        COM(2018) 21 final od 18. siječnja 2018.
               
               
                  
                     (27)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).